C 152/54
EL
Επίσημη Εφημερίδα της Ευρωπαϊκής Ένωσης
6.4.2022
3.11.
Η οικοσυστημική προσέγγιση της Ευρωπαϊκής Επιτροπής δεν καλύπτει όλα τα σχετικά επίπεδα και τις πτυχές.
Τονίζει σαφώς τη σημασία τόσο της θεώρησης των εξελίξεων ως προς τη μετάβαση και από περιφερειακή σκοπιά όσο και της διασφάλισης του γεγονότος ότι οι εταιρείες –συμπεριλαμβανομένων και εκείνων της κοινωνικής οικονομίας– θα χρησιμεύσουν ως θεμέλιο για το όλο πολιτικό εγχείρημα.
Είναι σημαντικό να καταδειχθεί το είδος της σχέσης που υπάρχει με τις αλυσίδες αξίας και ο τρόπος με τον οποίο οι διάφορες συνιστώσες μεμονωμένων οικοσυστημάτων αντιστοιχούν στις συνιστώσες διαφορετικών οικοσυστημάτων. 4.
Δυνητικές επιλογές για τις οδούς μετάβασης μετά από μια ολιστική προσέγγιση για την κοινωνικοοικονομική βιομηχανική ανάπτυξη 4.1.
Ενώ η καινοτομία συνδέεται ευρέως με νέες τεχνολογίες ή πρωτοποριακά επιτεύγματα στην επιστημονική έρευνα, υπάρχουν επίσης ευκαιρίες για τη χρησιμοποίηση των υφιστάμενων ικανοτήτων ως βάσης για καλύτερα ή νέα προϊόντα και υπηρεσίες.
Οι νέες τεχνολογίες είναι συνυφασμένες με τις υφιστάμενες παραδοσιακές τεχνολογίες.
Υπάρχουν κι άλλα σαφή παραδείγματα της διασύνδεσης αυτής μεταξύ καθιερωμένων παραδοσιακών τρόπων κατασκευής και επαυξητικής καινοτομίας και εκσυγχρονισμού των βιομηχανιών: η χρήση νέων και ελαφρύτερων υλικών από αεροσκάφη σε οχήματα, η χρήση ελαφρύτερων υλικών αυτοκινήτων και η εφαρμογή της βιοτεχνολογίας στον σχεδιασμό νέων ιατρικών οργάνων ή υπηρεσιών. 4.2.
Οι προηγμένες υποδομές ΤΠΕ λειτουργούν ως κινητήριες δυνάμεις για τη δημιουργία νέων ευκαιριών και συμβάλλουν στην εξεύρεση καινοτόμων και βιώσιμων λύσεων που συνάδουν με τις περιφερειακές ιδιαιτερότητες.
Για παράδειγμα, η χρήση τρισδιάστατων εκτυπωτών παρέχει ευκαιρίες για την ανάπτυξη και τον σχεδιασμό ενός προϊόντος σε έναν τόπο και το καθιστά φυσικά διαθέσιμο όπου αυτό απαιτείται σε διάφορους άλλους τόπους, πράγμα που συμβάλλει στη μείωση των περιβαλλοντικών επιπτώσεων που σχετίζονται με τη μεταφορά. 4.3.
Οι έννοιες της κοινωνικής οικονομίας μπορούν να διαδραματίσουν σημαντικό ρόλο στις κοινωνικοοικονομικές αλλαγές, δημιουργώντας νέες ευκαιρίες μάθησης, διαβίωσης και απασχόλησης, καθώς και εναλλακτικές υποδομές εξυπηρέτησης και υποστήριξης στις τοπικές κοινότητες, ιδίως για τις μειονεκτούσες ομάδες και τα άτομα που διατρέχουν κίνδυνο.
Σε συνδυασμό με τις υπηρεσίες κοινής ωφέλειας, οι έννοιες αυτές έχουν σημαντικές δυνατότητες να προετοιμάσουν επαρκώς και αποτελεσματικά τους κοινωνικούς και τους οικονομικούς παράγοντες για τις απαιτήσεις και τις επιπτώσεις της καινοτομίας και της αλλαγής, ιδίως σε περιφερειακό επίπεδο. 4.4.
Οι δημόσιες δομές φέρουν μεγάλη ευθύνη όσον αφορά τη δημιουργία ευνοϊκών συνθηκών για αλλαγή και ανάπτυξη μέσω της παροχής υπηρεσιών κοινής ωφέλειας διαθέσιμων σε όλους τους οικονομικούς φορείς. 4.5.
Αυτό αποτελεί επίσης μέρος της προόδου που απαιτείται για τις υπηρεσίες κοινής ωφέλειας, όπως η οργάνωση των φορέων συνεχούς κατάρτισης για την αναγκαία αναβάθμιση των δεξιοτήτων του εργατικού δυναμικού, με στόχο τη βελτίωση των ικανοτήτων των εργαζομένων, και η παροχή βοήθειας στις εταιρείες για να αντεπεξέλθουν στην καινοτομία και την αλλαγή.
Συνεπώς, οι ειδικευμένοι εργαζόμενοι θα εδραιωθούν επίσης περισσότερο στις περιφέρειες και θα συμβάλουν στη διαμόρφωση των συνεχιζόμενων –και πράσινων– διαρθρωτικών αλλαγών. 4.6.
Όσον αφορά τις ενεργοβόρες βιομηχανίες, υπάρχουν πολλές κοινές λύσεις για την απαλλαγή από τις ανθρακούχες εκπομπές και, συνεπώς, υφίσταται δυνατότητα κοινών επενδύσεων (π.χ. καθαρό υδρογόνο, επαναχρησιμοποίηση δέσμευσης και αποθήκευσης διοξειδίου του άνθρακα).
Η αυξημένη κυκλικότητα και η βιομηχανική συμβίωση αποτελούν επίσης σημαντικές πτυχές για την απαλλαγή της βιομηχανίας από τις ανθρακούχες εκπομπές και την προετοιμασία για ένα μέλλον με αποδοτικές εταιρείες με ισχυρή παραγωγικότητα. 5.
Η σημασία των περιφερειακών αγορών εργασίας που παρέχουν αξιοπρεπή εργασία σε βιώσιμες εταιρείες μεταποίησης και παροχής υπηρεσιών 5.1.
Υπάρχει ανάγκη κατανόησης και διεξοδικότερης ανάλυσης των περιφερειών, των εταιρειών και των οικονομικών τους επιδόσεων σε συνάρτηση με τις θεμελιώδεις ικανότητές τους όσον αφορά τις βιομηχανίες και το εργατικό δυναμικό, συμπεριλαμβανομένων επίσης των υποδομών, της τοποθεσίας, της διάθεσης πόρων, του επιχειρηματικού πνεύματος και της θεσμική διάρθρωσης, πράγμα που είναι σημαντικό για τη δυνατότητα εξασφάλισης εργατικού δυναμικού υψηλής ειδίκευσης και την πρόβλεψη της μελλοντικής ζήτησης δεξιοτήτων, με στόχο την αποφυγή ελλείψεων σε δεξιότητες (όσον αφορά π.χ. τους μηχανικούς). 5.2.
Οι συνεργασίες με πανεπιστήμια, συμπεριλαμβανομένων εκείνων που ειδικεύονται στις εφαρμοσμένες επιστήμες, και με ερευνητικά ιδρύματα μπορεί να είναι καθοριστικής σημασίας για τη δημιουργία νέων βιομηχανικών ευκαιριών που μπορούν να οδηγήσουν σε νέους χώρους εργασίας σε εδραιωμένες επιχειρήσεις, πολυεθνικές εταιρείες, ΜΜΕ και νεοφυείς επιχειρήσεις. 5.3.
Σε ανθρώπινο επίπεδο, οι περιφέρειες που υποδέχονται και ενσωματώνουν εύκολα νέες αφίξεις σε εύρυθμα λειτουργούσες κοινωνικοοικονομικές δομές βρίσκονται σε πλεονεκτική θέση. 5.4.
Οι περιφέρειες όπου το ειδικευμένο εργατικό δυναμικό είναι βαθιά ριζωμένο στις κοινωνικοοικονομικές δομές και αισθάνεται σαν στο σπίτι του μπορούν επίσης να αποτελέσουν τόπο εγκατάστασης δυναμικών βιομηχανιών και εταιρειών υψηλής προστιθέμενης αξίας που βασίζονται σε αποτελεσματικά επίσημα και ανεπίσημα δίκτυα ικανοτήτων.
Συνεπώς, το εργατικό δυναμικό συμβάλλει ουσιαστικά τόσο στον καθορισμό των καινοτόμων βιομηχανικών ικανοτήτων μιας περιφέρειας όσο και στη στήριξη των διαδικασιών εκσυγχρονισμού και μετασχηματισμού.